text: Dødsbilist med alkohol og narko i blodet skal 21 måneder i fængsel
  11 februar 2017 kl. 06.47
  En 25-årig mand fra Horsens skal 21 måneder i fængsel for uagtsom manddrab  samt sprit- og narkokørsel, der fandt sted midt i Horsens natten til den 17. december sidste år og kostede en 30-årig mand livet.
  Den nu dømte 25-årige mand fra Horsens mistede i høj fart herredømmet over sin bil kort før klokken 04 på Allégade midt i Horsens og kom over i den modsatte kørebane og ramte en anden bil med den 30-årige ved rattet.
  Det frontale sammenstød var så voldsomt, at den 30-årige blev dræbt på stedet. 
  Retten i Horsens behandlede fredag straffesagen mod 25-årige bilist, der erkendte sig skyldig og blev idømt et år og ni måneders ubetinget fængsel samt syv års frakendelse af kørekortet. Det skriver Horsens Folkeblad.
  Ifølge den 25-åriges forklaring til politiet, havde han drukket et stort kvantum alkohol og indtaget kokain, inden kørslen. Forud for kørslen havde den 25-årige været til først en julefrokost fra klokken 15 fredag eftermiddag den 16. december, derefter spist en middag og siden været på diskotek. Undervejs havde han drukket flere øl, 12 Breezers og indtaget noget kokain.
  Han var noget påvirket kommet hjem ved 03-tiden, kom i et skænderi med sin kæreste og havde taget bilen og kørt i vrede, hvorefter han ikke huskede mere, før han vågnede op efter ulykken, lød forklaringen til politiet, der blev gengivet i grundslovforshøret den 17. december.
  Forklaringen vedstod den 25-årige mand i retten fredag, hvor han straks accepterede dommen.
  
  